টি-টোয়েন্টি বিশ্বকাপ ২০২২: পাকিস্তান যেভাবে 'অলিখিত কোয়ার্টার ফাইনালে' বাংলাদেশকে হারালো
অ্যাডেলেইডে আরও একটা ম্যাচে হার দেখলো বাংলাদেশ।
ভারতের পর পাকিস্তানের বিপক্ষে বাংলাদেশ জয়ের আশা জাগিয়েও হারের মুখ দেখলো।
সেই সঙ্গে বাংলাদেশের সেমিফাইনাল খেলার যে ক্ষীণ আশা ছিল তা কার্যত শেষ হয়ে গেল।
আজ সুপার টুয়েল্ভ পর্বের এই ম্যাচে বাংলাদেশ আগে ব্যাট করে ১২৭ রান তুলেছিল, জবাবে পাকিস্তান শুরুতে খানিকটা ভুগলেও শেষ পর্যন্ত সহজ জয়ই তুলে নিয়েছে।
১১ বল ও পাঁচ উইকেট হাতে রেখেই জয় তুলে নিয়েছে পাকিস্তান।
তবে আজ সকালে যদি নেদারল্যান্ডস দক্ষিণ আফ্রিকার বিপক্ষে হেরে যেত তবে এই ম্যাচটি এতো গুরুত্ব পেতো না।
দক্ষিণ আফ্রিকা শুরু থেকেই সুপার টুয়ে্ল্ভ পর্বের গ্রুপ-২ এর ফেভারিট দল ছিল।
কিন্তু খানিকটা অপ্রত্যাশিতভাবেই প্রথমে পাকিস্তান ও আজ নেদারল্যান্ডসের বিপক্ষে হার দক্ষিণ আফ্রিকার বিদায় নিশ্চিত করেছে।
দক্ষিণ আফ্রিকা আজ অ্যাডেলেইডে নেদারল্যান্ডসের বিপক্ষে ১৫৮ রান তাড়া করতে পারেনি।
তাই পাকিস্তান ও বাংলাদেশের মধ্যকার ম্যাচটি একটি কোয়ার্টার ফাইনালে পরিণত হয়েছে।
পাকিস্তান এখন সেমিফাইনালে, গ্রুপ ২ থেকে দুটি দল হিসেবে ভারত ও পাকিস্তান সেমিফাইনালে খেলা নিশ্চিত করলো।
অথচ প্রথম দুই ম্যাচে ভারত ও জিম্বাবুয়ের বিপক্ষে শেষ বলে হারা পাকিস্তান মনে হচ্ছিল টুর্নামেন্টের সুপার টুয়েল্ভ পর্ব থেকেই বাদ পড়ে যাবে।
পাকিস্তানের ক্রিকেট সাংবাদিক সাজ সাদিক লিখেছেন, গোটা সময়জুড়ে পাকিস্তানের বোলিং ছিল অসাধারণ।
ভারতকে ১৬০ রানে, জিম্বাবুয়েকে ১৩০ রানে, নেদারল্যান্ডসকে ৯১ রানে, দক্ষিণ আফ্রিকাকে ১০৮ রানে ও আজ বাংলাদেশকে ১২৭ রানে আটকে রেখেছে।
এই বিশ্বকাপে মাঠে নামার আগে পাকিস্তানের দুশ্চিন্তা ছিল শাহীন শাহ্ আফ্রিদিকে নিয়ে,
যিনি আজ ম্যাচসেরার পুরস্কার পেয়েছেন, ২২ রান দিয়ে চার উইকেট নিয়েছেন তিনি।
এর আগের ম্যাচেও দক্ষিণ আফ্রিকার বিপক্ষে ১৪ রানে তিন উইকেট নিয়েছিলেন পাকিস্তান বোলিং লাইন আপের মূল ফাস্ট বোলার।
এখনও পর্যন্ত পাকিস্তানের সেরা পারফর্মার শাদাব খান।
তিনি পাঁচ ম্যাচে ১০ উইকেট নিয়েছেন চলতি টুর্নামেন্টে।
১১ গড় এবং ওভারপ্রতি রান দিয়েছেন ছয়ের একটু বেশি।
দক্ষিণ আফ্রিকার বিপক্ষে ম্যাচটিতে ব্যাট হাতেও ফিফটি তুলে নিয়েছিলেন।
শাদাবকে যথাযথ ইমপ্যাক্ট ক্রিকেটার মনে করছেন বিশ্লেষকরা।
আজও বাংলাদেশের বিপক্ষে এক ওভারেই দুই উইকেট নিয়ে ম্যাচের মোড় ঘুরিয়ে দিয়েছেন এই লেগস্পিনার।
আজ ম্যাচ শেষে শাদাব টুইটারে লিখেছেন, "বিশ্বাস রাখতে হবে সবসময়।"
শাদাব খানকে নিয়ে পাকিস্তানের ক্রিকেট পরিসংখ্যানবিদ মাজহার আরশাদ শুরু থেকেই আশাবাদী ছিলেন, তিনি পাকিস্তানের এই ক্রিকেটারকে টি-টোয়েন্টি ক্রিকেটের জন্য যথাযথ মনে করেন।
ধারাভাষ্যকার সঞ্জয় মানজ্রেকার মনে করেন, শাদাব খান যে কোনও দলে 'ভ্যালু এ্যাড করেন'।
পাকিস্তানের হয়ে আন্তর্জাতিক টি-টোয়েন্টি ক্রিকেটে সবচেয়ে বেশি উইকেটের মালিকের তালিকায় এখন শহীদ আফ্রিদির সাথে যৌথভাবে শীর্ষে আছেন শাদাব খান।
শাদাব ৯৭ উইকেট নিয়েছেন ৮২ ম্যাচে, শহীদ আফ্রিদি ৯৮ ম্যাচে।
বিশ্বকাপের সেমিফাইনালের চারটি দল নিশ্চিত- নিউজিল্যান্ড ও ইংল্যান্ডের সাথে উপমহাদেশের দুই চিরপ্রতিদ্বন্দ্বী দল ভারত ও পাকিস্তান সেমিফাইনাল খেলবে।
পাকিস্তান প্রথম দুই ম্যাচে ভারত ও জিম্বাবুয়ের বিপক্ষে হারের পর মনে হচ্ছিল দলটা সেমিফাইনাল খেলতে পারবে না, কিন্তু অনেক সাবেক ক্রিকেটারই এখন মনে করছেন এটা যেন ১৯৯২ সালের ওয়ানডে বিশ্বকাপের পুনরাবৃত্তি হচ্ছে,
যেবার রূপকথা তৈরি করে ইমরান খানের পাকিস্তান বিশ্বকাপ জিতেছিল।
ফাইনাল ম্যাচ ছিল ইংল্যান্ডের বিপক্ষে।
যেমন মোহাম্মদ হারিসের ১৮ বলে ৩১ রানের ইনিংস দেখে আজ একজন টুইট করলেন, "ইনজামাম ১৯৯২, হারিস ২০২২।"
৩০ বছর আগের স্মৃতি ফিরে আসছে পাকিস্তানের সাবেক তারকা ক্রিকেটার ওয়াসিম আকরামের মনেও, সাবেক ক্রিকেটার নেইল ফেয়ারব্রাদারের টুইট রিটুইট করে স্মৃতিচারণ করেছেন ওয়াসিম আকরাম।
"অ্যাডেলেইড যেন পাকিস্তানের জন্য ভাগ্যের শহর। ৯২ এর স্মৃতি ফিরে আসছে।"
বাংলাদেশের অধিনায়ক সাকিব আল হাসানের উইকেটটিই পাকিস্তানের জন্য ম্যাচের মোড় ঘুরিয়ে দিয়েছে লিখেছেন বিবিসি স্পোর্টসের ক্যালাম ম্যাথিউজ।
"ব্যাটের কোণায় লাগার পরেও সাকিবকে বিতর্কিতভাবে আউট ঘোষণা করলেন আম্পায়ার, এখানেই পাকিস্তানের জন্য দরজা খুলে গেছে ম্যাচের।"
অস্ট্রেলিয়ার সাবেক ক্রিকেটার টম মুডিও জনপ্রিয় ক্রিকেট ওয়েবসাইট ইএসপিএনক্রিকইনফোতে নিজের বিশ্লেষণে বলেছেন, "সাকিব স্পষ্টতই নট আউট।"
১০ ওভারে বাংলাদেশের রান ছিল ৭৩ এক উইকেট হারিয়ে।
এরপর এক ওভারে দুই উইকেট হারানোর পর বাংলাদেশ আর ঘুরে দাঁড়াতে পারেনি।
অ্যাডেলেইড থেকে বাংলাদেশের ক্রিকেট সাংবাদিক দেবদুলাল চৌধুরী লিখেছেন, সাকিবের আউটটা আউট ছিল না কিন্তু এটা ড্রেসিংরুমে নেতিবাচক প্রভাব ফেললো।
পরের ব্যাটসম্যানরা কেউই আর মাঠে প্রভাব ফেলতে পারেননি।
মোসাদ্দেক হোসেন সৈকত ১১ বল খেলেছেন, কখনোই তাকে উইকেটে থিতু মনে হয়নি, নড়বড়ে ব্যাটিং করে ৫ রান করে আউট হয়ে যান তিনি।
নুরুল হাসান সোহান তিন বল ব্যাট করে কোনও রান না করেই প্যাভিলিয়নে ফিরে যান।
শুধু আফিফ হোসেন টিকেছিলেন শেষ পর্যন্ত।
বাংলাদেশ ৩৬ রানে ছয় উইকেট হারিয়েছে সেই সময়।
১২৭ রান শেষ পর্যন্ত যথেষ্ট ছিল না।
যে ক্রিকেটার একাদশে থাকলে ভারত '১২জন নিয়ে খেলতে নামে'
বাংলাদেশের 'পাগলাটে' এক জয়ের পাঁচটি আলোচিত মুহূর্ত
বাংলাদেশের এগারো জনের বিশ্বকাপ দলে এগারো সমস্যা
সাকিব আল হাসান আজ প্রথম বলে কোনও রান না করে আউট হয়েছেন।
উইকেট নিয়ে বিতর্ক থাকলেও বাংলাদেশের এই তারকা ক্রিকেটার গোটা টুর্নামেন্টেই ব্যাট ও বল হাতে তেমন অবদান রাখতে পারেননি।
৫ ম্যাচে সাকিব ছয় উইকেট পেয়েছেন প্রায় নয় করে রান দিয়েছেন ওভারপ্রতি।
টুর্নামেন্টের বোলারদের তালিকায় নিচের দিকে জায়গা পেয়েছেন বাংলাদেশের অধিনায়ক।
পাঁচ ম্যাচে সাকিবের রান ছিল এমন- ৭, ১, ২৩, ১৩, ০
সাকিবের অভিষেকের পরে বাংলাদেশ এখনও পর্যন্ত যতো আন্তর্জাতিক ক্রিকেট কাউন্সিলের ইভেন্টে খেলেছে, সাকিব ছিলেন বাংলাদেশের টপ পারফর্মার।
কিন্তু আজও পাকিস্তানের বিপক্ষে লো স্কোর নিয়ে বল করতে নেমে সাকিব চার ওভারে ৩৫ রান দিয়েছেন।
তিনিই ছিলেন দলের সবচেয়ে খরুচে বোলার।

অ্যাডেলেইডে আরও একটা ম্যাচে হার দেখলো বাংলাদেশ।